[pic] | AZ EURÓPAI KÖZÖSSÉGEK BIZOTTSÁGA |

Brüsszel, 10.1.2008

COM(2007) 871 végleges

2006/0129 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-szerződés 251. cikke (2) bekezdésének második albekezdése alapján a Tanácsnak

„Az Európai Parlament és a Tanács irányelve a vízpolitika területén a környezetminőségi előírásokról és a 82/176/EGK, 83/513/EGK, 84/156/EGK, 84/491/EGK, 86/280/EGK és 2000/60/EK irányelv módosításáról” címen előterjesztett javaslat elfogadására vonatkozó közös álláspontjáról

2006/0129 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-szerződés 251. cikke (2) bekezdésének második albekezdése alapján a Tanácsnak

„Az Európai Parlament és a Tanács irányelve a vízpolitika területén a környezetminőségi előírásokról és a 82/176/EGK, 83/513/EGK, 84/156/EGK, 84/491/EGK, 86/280/EGK és 2000/60/EK irányelv módosításáról” címen előterjesztett javaslat elfogadására vonatkozó közös álláspontjáról

(EGT-vonatkozású szöveg)

1. ELŐZMÉNYEK

A javaslatnak az Európai Parlamenthez, illetve a Tanácshoz történő továbbításának időpontja: (COM(2006) 397 végleges – 2006/0129 COD): | 2006. július 17. |

Az Európai Gazdasági és Szociális Bizottság véleményének időpontja: | 2007. február 15. |

Az Európai Parlament véleményének (első olvasat) időpontja: | 2007. május 22. |

A közös álláspont (minősített többségű) elfogadásának időpontja: | 2007. december 20. |

2. A BIZOTTSÁG JAVASLATÁNAK CÉLJA

A Bizottságnak a vízpolitika területén alkalmazott környezetminőségi előírásokról szóló irányelvjavaslata a 2000/60/EK vízkeretirányelv „leányirányelvének” tekinthető (a továbbiakban: az elsőbbségi anyagokról szóló irányelv). A javaslat céljai a következők:

- környezetminőségi előírások megállapítása az anyagok egy bizonyos csoportját illetően (a vízkeretirányelv 16. cikkének (7) bekezdése alapján),

- egyes meglévő jogszabályok hatályon kívül helyezése (a vízkeretirányelv 16. cikkének (10) bekezdésében megfogalmazott követelmény szerint), és

- az elsőbbségi veszélyes anyagok jegyzékének felülvizsgálata (a 2455/2001/EK határozat alapján).

A javaslat nem tartalmaz pótlólagos kibocsátásszabályozást (a vízkeretirányelv 16. cikkének (6) és (8) bekezdése szerint), hiszen a Bizottság 2000 és 2006 között több mint harminc olyan közösségi jogi aktust nyújtott be, amelyek ezekre az anyagokra kibocsátási szabályokat állapítanak meg (beleértve a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK irányelvet és a peszticidek fenntartható használatáról szóló tematikus stratégiát (COM(2006) 373 végleges) is). A meglévő jogszabályokkal együtt (beleértve a környezetszennyezés integrált megelőzéséről és csökkentéséről szóló 96/61/EK irányelvet is) a tagállamok elegendő jogi eszközzel rendelkeznek ahhoz, hogy a vízkeretirányelv célkitűzéseit megvalósítsák. A Bizottság erre vonatkozó koncepcióját egy, az elsőbbségi anyagokról szóló irányelvhez és az ahhoz elvégzett hatásvizsgálathoz (SEC(2006) 947 végleges) kapcsolódó külön közleményben (COM(2006) 398 végleges) fejtette ki. Végezetül e koncepció és számos irányelv hatályon kívül helyezése hozzájárul a „jobb szabályozás” program megvalósításához.

3. MEGJEGYZÉSEK A KÖZÖS ÁLLÁSPONTRÓL

3.1. Általános megjegyzések

A Bizottság az Európai Parlament által első olvasatban javasolt 71 módosításból 29-et teljes egészében, részben vagy elvben elfogadott. A közös álláspont 22 módosítást átvesz vagy szó szerint, vagy részben, vagy pedig annak szellemét követve.

A Bizottság minden olyan módosítást elfogadott, amelynek célja a javaslat tárgyi hatályának pontosítása volt. A Bizottság nem fogadott el olyan módosításokat, amelyek további anyagoknak a jegyzékbe való felvételét, illetve az “elsőbbségi veszélyes anyagok” osztályozásának megváltoztatását javasolták, mivel úgy véli, hogy ez nincs összhangban a javaslat tárgyi hatályával, illetve a közösségi jog vonatkozó rendelkezéseivel. Továbbá a Bizottság elutasított minden olyan módosítást, amely a vízkeretirányelvben (2000/60/EK) már előírt kötelezettségeket ismételte volna meg, vagy amely érintette volna a Bizottság kezdeményezési jogát.

A Tanács az Európai Parlament több, a Bizottság javaslatát pontosító vagy részletesebben kifejtő módosítását elfogadta, és közös álláspontjába vagy szó szerint, vagy részben, vagy azok szellemét követve beépítette. Mindazonáltal a legtöbb módosítás nem került be a közös álláspontba, mert a Tanács – a Bizottsággal egyetértésben – úgy véli, hogy azok vagy szükségtelenek, vagy nem kívánatosak.

A Bizottság úgy ítéli meg, hogy a 2007. december 20-án minősített többséggel elfogadott közös álláspont nem változtatja meg a javaslat szemléletét vagy céljait, ezért azt jelenlegi formájában támogatja.

3.2. Részletes megjegyzések

3.2.1. A Bizottság által elfogadott, és a közös álláspontba teljes egészében, részben vagy elvben beépített parlamenti módosítások

Az 1., 4., 7., 8., 14. 21., 24., 29., 30., 35., 36., 40., 52., és 73. módosítás különböző mértékben beépült a javaslatba, mivel pontosítják, és további részletekkel egészítik ki azt, különösen az irányelvtervezet és a vízkeretirányelv, illetve az egyéb vonatkozó közösségi jogszabályok közötti összefüggéseket illetően.

3.2.2. A Bizottság által elutasított, de a közös álláspontban teljes egészében, részben vagy elvben beépített parlamenti módosítások

A 20. és a 66. módosítás a vízkeretirányelvre oly módon hivatkozott, ami ellentmondott az ugyanezen irányelvben foglalt rendelkezéseknek. A Tanács az 1. és 3. cikk megfogalmazásának világosabbá tételével ezeket a hivatkozásokat úgy illesztette be, hogy a szöveg a módosításokat elvben tartalmazza, ugyanakkor a szükséges egyértelműséget is biztosítja. A Bizottság számára tehát a közös álláspont elfogadható.

A 26. módosítás az üledékekre és/vagy biótára vonatkozó minőségi előírások felügyeletét rugalmasabbá teszi, de a korábbival azonos szintű védelem biztosításához szükséges egyértelmű megfogalmazás és óvintézkedések nélkül. A közös álláspont 3. cikkének új (2) bekezdése orvosolja e hiányosságokat és lehetővé teszi az üledék és/vagy a bióta egyértelmű és átlátható ellenőrzését, ami által a Bizottság képes lesz meggyőződni arról, hogy a környezetvédelmi célkitűzések és a belső piacon uralkodó feltételek minden tagállamban összemérhetők-e. A Bizottság számára tehát a közös álláspont elfogadható.

A 32., 33. és 45. módosítás ütközött a helyes intézkedési eljárással, és sértette a Bizottság kezdeményezési jogát. A közös álláspont az új, közösségi szintű kibocsátásszabályozás szükségességének felülvizsgálatáról szóló 7. cikk beillesztésével elvileg figyelembe veszi ezeket a vonatkozásokat. Ez nem mond ellent a vízkeretirányelv 18. cikkében megállapított kötelezettségeknek, ezért a Bizottság számára elfogadható.

A 47. módosítás arra kötelezte a Bizottságot, hogy jelentést készítsen a harmadik államok által okozott szennyezésről. A közös álláspont az új 6. és 7. cikkben elvileg foglalkozik e felvetéssel. A Bizottság számára elvben mindkét cikk elfogadható. Mindazonáltal a Bizottság különösen a 6. cikk esetében csiszoltabb megfogalmazást szeretne. Ez jogi egyértelműséget teremtene oly módon, hogy a 20006/60/EK irányelvnek azok a rendelkezései, amelyek a tagállamok számára lehetővé teszik az országhatárokon átnyúló szennyezéssel kapcsolatos ügyek kezelését, világosan vannak megfogalmazva, ezáltal biztosítva azt, hogy a tagállamok nem sértik meg a javasolt irányelvet.

Az 50. és 51. módosítás a bizottsági javaslat I. melléklete A és B részének összevonására tesz javaslatot. Ez nem volt elfogadható, hiszen a vízkeretirányelv, például a vizsgálat tekintetében, a mellékletei különböző részeiben feltüntetett anyagok tekintetében más és más kötelezettségeket ír elő. A közös álláspont a mellékletek két részét összevonja, ugyanakkor részletesen megállapítja a különböző anyagokra vonatkozó kötelezettségeket. Jóllehet ez a megoldás kevésbé átláthatónak tűnik, a Bizottság javaslatának lényegét nem változtatja meg, ezért elfogadható.

3.2.3. A Bizottság és a Tanács által elutasított, a közös álláspontban nem szereplő parlamenti módosítások

A 2., 5., 6., 9., 10., 11., 19., 27., 28., 37., 39., 41., 44., 46., 47., 49., 53., 54., 56., 57., 58., 59., 60., 61., 62., 63., 65., 67., 69., 70., 71., 72., 74., és 76. módosítást mindkét intézmény elutasította, ezért a közös álláspontban nem szerepelnek. E módosítások új anyagoknak a jegyzékbe való felvételét, illetve számos „elsőbbségi veszélyes anyag” más osztályba sorolását javasolták. Továbbá e módosítások között voltak olyanok, amelyek a vízkeretirányelv, illetve más közösségi jogszabály rendelkezéseivel ellentétes, vagy az ilyen rendelkezéseket fölöslegesen ismétlő elemeket tartalmaztak. Ezenkívül néhány módosítás nem tartotta tiszteletben a Bizottság kezdeményezési jogát.

3.2.4. A Bizottság által teljes egészében, részben vagy elvben elfogadott, de a közös álláspontban nem szereplő parlamenti módosítások

A Bizottság a 3., 12., 13., 16., 17., 18., 22., 23., 25., 31., 34., 38., 43., 48. és 79. módosítást részben vagy elvben elfogadta, de nem kerültek be a közös álláspontba. A Bizottság osztja az e módosítások mögött álló megfontolásokat, mégis úgy érzi, hogy lényegében csak kisebb pontosításokra, illetve a javaslat szövegszerű javításaira korlátozódnak.

. A Tanács ezeket a módosításokat azért nem építette be a közös álláspontba, mert úgy vélte, hogy szükségtelenek, illetve nem kívánatosak.

3.2.5. A Tanács további változtatásai a javaslathoz képest

Az új 2. cikk világossá teszi, hogy a 2000/60/EK irányelv fogalommeghatározásai erre az irányelvre is vonatkoznak.

A 3. cikk (5) bekezdése a Bizottság részére hatáskört állapít meg a melléklet részeinek módosítására. A 2006/512/EK tanácsi határozattal módosított 1999/468/EK határozat újabb változásaira tekintettel a javaslat kiegészül az ellenőrzéssel történő szabályozási bizottsági eljárással.

A 4. cikk (keveredési zónák) és az 5. cikk (nyilvántartás) tekintetében a bizottsági javaslat a Bizottság számára hatáskört kívánt megállapítani ahhoz, hogy komitológiai eljárással módszereket és iránymutatásokat fogadjon el. A Tanács azonban az erre vonatkozó bekezdéseket törölte, mivel úgy döntött, hogy ilyen irányú harmonizációra nincs szükség. A Bizottság mindazonáltal nyilatkozatban közölte, hogy ezekről a kérdésekről információcserét fog szervezni a tagállamok között.

A (25) preambulumbekezdés azért került a javaslatba, hogy – a jobb jogalkotásról szóló intézményközi megállapodás 34. bekezdésének következetes alkalmazása jegyében – a közös álláspontba beillessze a megfelelési táblázatokról szóló szöveget.

4. KÖVETKEZTETÉS

A Tanács által bevezetett változtatások a szöveget egyértelműbbé teszik és némely rendelkezést részletesebben kifejtenek a vízkeretirányelvvel való összhang biztosítására. Az üledékek és/vagy a bióták vizsgálatáról szóló kiegészítő rendelkezések elfogadhatók, mert a Bizottság egyetért a mögöttük meghúzódó szándékokkal, ugyanakkor a Bizottság biztos abban, hogy képes lesz meggyőződni arról, hogy a tagállamok azonos szintű – és ezáltal a belső piac működését elősegítő – védelmet nyújtanak-e. A Bizottság ezért támogatja a közös álláspontot.